Trustee ontken hy het vir Gupta-firma gestem | Netwerk24
Deur Francois Williams 06 Augustus 2018 12:29
Clair Fichardt, oudvlieënier van die Suid-Afrikaanse Lugdiens en ’n trustee van die Transnet Tweede Vastevoordeelfonds, sê hy was die enigste trustee wat teen die aanstelling van die Gupta-verwante maatskappy Regiments Capital as beleggingsadviseur van die fonds gestem het.
Omstredenheid heers oor die Transnet-aftreefonds se aanstelling van Regiments Capital.
Fichardt het gereageer op die berig oor ’n parlementêre antwoord van Pravin Gordhan, minister van openbare ondernemings, oor die fonds se aanstelling van Regiments Capital.
Volgens inligting wat Gordhan van Transnet ontvang en aan adv. Anton Alberts, VF Plus-parlementslid, deurgegee het in antwoord op Alberts se vraag hieroor, het die trustees Harry Gazendam, Y. Forbes, E, Tshabalala, R. Louw, V. Naidoo, John Benwell, Mike Myburgh, J. Grobler en Fichardt die besluit ingevolge fondsreëls geneem om Regiments Capital aan te stel.
Maar Fichardt het in reaksie op die berig laat weet hy was juis die enigste trustee op die vergadering waar Regiments se aanstelling bespreek is wat teen die aanstelling gestem het. Hy sê hy het spesifiek vir Jaco Neale, ’n sekretaris by die pensioenfonds, gevra om dit so in die notule aan te dui.
Fichardt sê sy teenstem is wel so aangeteken in die notule van die betrokke trusteevergadering. Volgens Fichardt was die ander trustees op dié vergadering Benwell, asook Len Jordaan en June Zebert. Jordaan is intussen dood.
Die Transnet Tweedevastevoordeelfonds is die pensioenfonds van Transnet waaraan sowat 50 000 pensioentrekkers behoort wat sedert die vroeë 2000’s verhogings van net 2% per jaar kry.
Die parlement het in 2010 beslis dat Transnet, die nasionale tesourie, die departement van openbare ondernemings en die twee betrokke Transnet-pensioenfondse – die Transnet Tweedevastevoordeelfonds en die Transnet-subfonds van die Vervoerpensioenfonds – moes saamwerk om aanbevelings van die portefeuljekomitee oor openbare ondernemings toe te pas.
Dit was dat Transnet die pensioenfondse sou herkapitaliseer met ’n kontantinspuiting, dat ’n eenmalige bonus van vyf maande se pensioen betaal moes word, dat die basis van pensioene met 3,2% verhoog moes word, en dat die jaarlikse pensioenverhoging voortaan minstens 75% van die verbruikersprysinflasie moes bedra.
Anoj Singh, wat in 2011 waarnemende finansiële hoof by Transnet was, het in November 2011 in die parlement gesê Transnet kan nie die kontantinspuiting bekostig nie want dit gaan hom dieper in die skuld dompel en sy skuldhefboomverhouding negatief raak.
Sedertdien het niks gekom van die parlement se aanbevelings nie, en het pensioentrekkers hulle tot regstappe gewend om ’n groepseis van meer as R80 miljard teen Transnet en die pensioenfondse in te stel. Dié saak is nou hangende terwyl gesoek word na ’n moontlike skikking.
Meer oor: Transnet | Pravin Gordhan | Transnet-Pensioentrekkers
Transnet-hoës straks geskors
Tesourie het verslag oor Tegeta, Eskom, Transnet
Belasting dalk ontduik met betaling vir Gupta-troue